open-index/open-wikipedia-markdown huggingface dataset:
Niklas Larsen

**Niklas Larsen** (s. 22. maaliskuuta 1997 Slagelse) on tanskalainen ratapyöräilyn olympiamitalisti sekä maailman- ja Euroopan-mestari. Hän kilpailee myös maantiepyöräilyssä. Hän on pituudeltaan 180&nbsp;cm.

## Ratapyöräily
Larsen kuului Tanskan joukkueeseen, joka saavutti olympialaisten joukkuetakaa-ajossa hopeaa Tokion 2020 kisoissa ja pronssia Rio de Janeirossa 2016. Tokiossa hän sijoittui lisäksi viidenneksi omniumissa, ratapyöräilyn "moniottelussa". Pariisin olympialaisissa 2024 hän saavutti pariajossa eli madisonissa pronssia sekä oli joukkuetaka-ajossa neljäs ja omniumissa kymmenes. MM-kilpailuissa hän on saavuttanut joukkuetakaa-ajossa kultaa 2023, 2024 ja 2025, hopeaa 2018 sekä pronssia 2016 ja 2019. Pisteajossa hän sai hopeaa 2024 ja sijoittui neljänneksi 2017. Pariajossa hän on saavuttanut pronssia 2024 ja 2025 sekä sijoittunut neljänneksi 2017 ja kuudenneksi 2018. Omniumissa hän on sijoittunut neljänneksi 2022, 2023 ja 2025 sekä kahdeksanneksi 2018 ja 2019. EM-kilpailuissa hän on saavuttanut pisteajossa kultaa 2016 ja 2024 sekä hopeaa 2017. Joukkuetakaa-ajossa hän on saavuttanut kultaa 2025 ja hopeaa 2024. Lisäksi hän on saavuttanut hopeaa pariajossa 2017 sekä omniumissa 2024 ja 2025. Nuorten EM-kilpailuissa hän sai joukkuetakaa-ajossa hopeaa 2015. Alle 23-vuotiaiden EM-kilpailuissa 2017 hän saavutti pisteajossa kultaa sekä linja-ajossa ja omniumissa hopeaa.

Larsen voitti vuonna 2017 maailmancupin osakilpailun joukkuetakaa-ajossa Calissa, pariajossa Calissa ja Manchesterissa, omniumissa Pruszkówissa ja Miltonissa sekä pisteajossa Miltonissa. Hän on voittanut Tanskan-mestaruuden linja-ajossa, takaa-ajossa ja kilometrin aika-ajossa 2017 sekä pariajossa 2020.

## Saavutuksia maantiepyöräilyssä

Lähteet: Cycling Archives, Pro Cycling Stats, The-Sports.org
;2014
:Junioreiden aika-ajon Tanskan-mestaruus
:GP Rüebliland, 3. etapn (aika-ajo) voitto
;2015
:Trofeo Karlsberg, 2a.etapin (aika-ajo) voitto
:GP Rüebliland, 3. etapn (aika-ajo) voitto
;2017
:Ronde van Midden Nederland, mäkikirikilpailun voitto
;2018
:Rund um den Finanzplatz Eschborn–Frankfurt, alle 23-v. kilpailu, voitto
:Rhône-Alpes Isère Tour, pistekilpailu, nuorten kilpailun ja 1. etapin voitto
;2019
:Himmerland Rundt, voitto
:EM-kilpailut, alle 23-v. maantieajossa hopeaa
:Tanskan ympäriajo, kokonaiskilpailun ja nuorten kilpailun voitto
:Lillehammer GP, voitto
;2021
:Fyen Rundt, voitto
;2025
:Tour du Loir et Cher, kokonaiskilpailun ja 1. etapin voitto
:Kreiz Breizh Elites, 2. etapin voitto
:Tanskan ympäriajo, kokonaiskilpailussa kolmas
:EM-kilpailut, aika-ajossa pronssia

## Lähteet

¨
Oliver Obolgogiani

**Oliver Obolgogiani** (s. 27. heinäkuuta 1990 Espoo) on suomalaissyntyinen, Georgiaa edustava jääkiekkoilija. Hän pelasi juniorikiekkoa Kiekko-Vantaan organisaatiossa vuoteen 2010 asti pääosin ikäluokan II joukkueissa. Kauden 2009–2010 hän pelasi A-junioreiden I divisioonaa Kiekko-Vantaan edustusjoukkueessa.

Kauden 2016–2017 Obolgogiani pelasi jääkiekkoa Georgiassa Grey Wolves Tbilisin joukkueessa ja debytoi keväällä 2018 maajoukkueessa Divisioona 3:n MM-turnauksessa Kapkaupungissa. Kaudeksi 2018–2019 hän palasi Suomeen pelaamaan III divisioonaa IHK:n joukkueessa. Keväällä 2019 hän pelasi jälleen Georgian paidassa divisioona 2:n B-lohkon turnauksessa.

Kaudelle 2020–2021 Obolgogiani vaihtoi IHK:sta II divisioonajoukkue Viikinkien riveihin.

## Lähteet
*
Gerastenia

**Gerastenia** tai **hauraus-raihnausoireyhtymä** (HRO) on oireyhtymä, johon liittyy ruokahalun heikentyminen, lihaskato (sarkopenia), luukato (osteoporoosi), tahaton painon lasku, väsymysherkkyys, uupumus, lihasheikkous, hitaus ja kaatuilu.

Gerastenian vallitsevuus on yli 80-vuotiailla noin 25-40 %. Gerastenia johtuu vanhenemismuutosten aiheuttamasta elinjärjestelmien heikentymisestä, epäjärjestyksen lisääntymisestä, stressinsietokyvyn heikentymisestä ja reservien vähentymisestä. Gerastenia lisää sairastavuutta, toiminnanvajautta, sairaala- ja pitkäaikaishoidon tarvetta ja kuoleman riskiä. Gerastenian hoitoon kuuluvat varhain aloitettu fyysisen aktiivisuuden ylläpito, riittävästä energian- ja proteiininsaannista huolehtiminen, D-vitamiini ja liitännäissairauksien hoito.

## Lähteet
Paavo Soinne

**Paavo Tapani Soinne** (24. lokakuuta 1930 Kuopio – 23. lokakuuta 2020 Kerava) oli suomalainen musiikintutkija, pedagogi ja urkuri, Liisa ja Pentti Sointeen veli.

Paavo Soinne opiskeli Sibelius-Akatemian kirkkomusiikkilinjalla ja suoritti urkujensoiton diplomin vuonna 1955. Hän opiskeli myös musiikkitiedettä Helsingin yliopistossa ja suoritti filosofian kandidaatin ja filosofian lisensiaatin tutkinnon vuosina 1954 ja 1956. Hän työskenteli muun muassa Kuopion tuomiokirkon urkurina 1957–1968 ja Kuopion musiikkiopiston kirkkomusiikkiosaston johtajana 1960–1972, Sibelius-Akatemian musiikinhistorian ja -teorian lehtorina 1976–1991 sekä kirkkomusiikin vt. professorina 1987–1991.

Soinne oli kansainvälisesti arvostettu Bach-tutkija. Hän sai director musices -arvon vuonna 1963, Kirkon musiikkipalkinnon 1990 ja J. A. Hollon palkinnon 1996.

Paavo Sointeen puoliso oli vuodesta 1955 lehtori Irja Soinne (o.s. Anttila). Heillä on kolme lasta, joista tytär Ulla Soinne on alttoviulisti.

## Lähteet

## Aiheesta muualla
*Paavo Sointeen muistokirjoitus Helsingin Sanomissa
Soinne

**Soinne** on suomalainen sukunimi. Nimen kantajia:

* Laura Soinne (1897–1992), kirjailija
* Liisa Soinne (1935–2010), pianisti ja pianopedagogi
* Maija-Leena Soinne (s. 1940), näyttelijä ja lausuja
* Paavo Soinne (1930–2020), musiikintutkija, pedagogi ja urkuri, Liisa Sointeen veli
* Pentti Soinne (1927–1979), urkuri ja pianisti, Liisa Sointeen veli
* Tapio Soinne (1890–1965), metsänhoitaja, yrittäjä ja metsäneuvos, Laura Sointeen veli
* Ulla Soinne (s. 1958), alttoviulisti, Paavo Sointeen tytär
Skiitta

**Skiitta** on luostariyhteisön pääluostarin ulkopuolella sijaitseva pienempi uskonnollinen rakennus, kappeli ja pienen luostariyhteisön asumus tai seremoniallinen palvelupaikka. Ortodoksisessa muodossaan se sisältää pienen alttarin ja ikonostaasin sekä muut uskontokunnan mukaiset yksityiskohdat.

## Lähteet
Recount – ratkaisevat äänet

**Recount – ratkaisevat äänet** (*Recount*, televisioesityksessä myös **Uudelleenlaskenta**) on vuonna 2008 valmistunut yhdysvaltalainen televisioelokuva, jonka on tuottanut kaapelitelevisioverkko HBO. Se on tositapahtumiin perustuva poliittinen draama, joka kertoo Yhdysvaltain vuoden 2000 presidentinvaalien äänten kiistellystä uudelleenlaskennasta Floridan osavaltiossa. Elokuvan on ohjannut Jay Roach ja käsikirjoittanut Danny Strong. Pääosassa on Kevin Spacey.

Ohjaajaksi kaavailtiin alkuaan Sydney Pollackia, joka joutui kuitenkin luopumaan hankkeesta terveyssyistä ja toimi elokuvassa pelkästään tuottajana. Pollack kuoli päivää elokuvan tv-ensi-illan jälkeen.

Laura Dern voitti parhaan television naissivuosan Golden Globe -palkinnon roolistaan Floridan valtiosihteeri Katherine Harrisina. *Recount – ratkaisevat äänet* sai myös neljä muuta Golden Globe -ehdokkuutta. Lisäksi se voitti parhaan televisioelokuvan, parhaan ohjauksen ja parhaan leikkauksen Primetime Emmy -palkinnot ja oli ehdolla Emmyn saajaksi kahdeksassa muussa sarjassa.

## Näyttelijät

## Lähteet

## Aiheesta muualla
*
Henrik Edvard Rauramo

**Henrik Edvard Rauramo**, entinen **Schroderus** (16. syyskuuta 1843 Vaasa – 28. joulukuuta 1915 Leppävirta) oli suomalainen pappi ja moninkertainen valtiopäivämies.

Rauramon vanhemmat olivat rovasti Gustaf Henrik Schroderus ja Elisabet Sofia Wegelius  ja puolisot vuodesta 1869 Hilda Bergh (k. 1883) ja vuodesta 1884 Anna Helena Paqvalén. Rauramo tuli ylioppilaaksi 1864 ja suoritti teologian erotutkinnon ja vihittiin papiksi 1867. Hän sai rovastin arvon 1888. Toimittuaan pappina useilla eri paikkakunnilla Rauramo tuli Suonenjoen kirkkoherraksi 1883 ja Leppävirran kirkkoherraksi 1897. Kuopion hiippakunnan tuomiokapitulin asessori hän oli 1897–1900. Rauramo oli pappissäädyn edustaja valtiopäivillä 1877, 1882, 1885, 1888, 1891, 1894, 1897, 1899, 1900 ja 1905.

## Lähteet
Dominic Cummings

**Dominic Cummings** (s. 25. marraskuuta 1971 Durham, Britannia) on brittiläinen poliittinen neuvonantaja ja strategisti, joka oli Britannian pääministerin Boris Johnsonin vaikutusvaltaisin avustaja. Hän oli keskeinen brexit-kampanjan suunnittelija.

Cummingsin arveltiin eroavan vuoden 2020 loppuun mennessä, mutta brittiviestimien mukaan hän poistui virkapaikaltaan mukanaan henkilökohtaiset tavaransa jo perjantaina 13. marraskuuta 2020. Brexit-kampanjassa annettiin optimistinen kuva Euroopan unionista eroamisen vaikutuksista Britannian talouteen. Cummingsin suunnittelema oli muun muassa iskulause, jossa väitettiin, että ero säästäisi 350 miljoonaa puntaa viikossa ja että "säästyneet" rahat käytettäisiin kansalliseen terveydenhuoltoon NHS:ään. Yhtenä eron syynä pidetään sitä, että Johnson yrittää pehmentää julkikuvaansa erottamalla brexitiä voimakkaimmin ajaneita.

Cummings oli aiemmin rikkonut koronarajoituksia matkustaessaan halki Englannin koronaoireisena, samaan aikaan kun kansalaisia oli kehotettu pysymään kotona. Hänen on myös sanottu saaneen liikaa valtaa poliitikkoihin verrattuna.

Eronsa jälkeen Cummings syytti BBC:lle antamassaan haastattelussa Johnsonia siitä, että tämän mukaan koronasulkua ei tarvita, koska "siihen kuolevat vain yli 80-vuotiaat". Hän myös väitti haastattelussa, että Johnson olisi halunnut jatkaa säännöllisiä tapaamisia 93-vuotiaan kuningatar Elisabetin kanssa, vaikka karanteenissa olevia oli jo heidän lähipiirissään. Johnsonilla todettiin covid viikon kuluttua siitä. Johnsonin kanslia torjuu väitteet.

## Lähteet
Young Kim

**Young Oak Kim** (o.s. **Choe**, s. 18. lokakuuta 1962 Incheon, Etelä-Korea) on yhdysvaltalainen republikaanisen puolueen poliitikko, joka on edustanut Kalifornian 39. vaalipiiriä Yhdysvaltain edustajainhuoneessa tammikuusta 2021 lähtien. Hän voitti marraskuun 2020 vaalit demokraattipuolueen Gil Cisnerosta vastaan. Hän on edustajainhuoneen ensimmäinen amerikankorealainen naisjäsen yhdessä Michelle Steelin ja Marilyn Stricklandin kanssa.  Vuosina 2014-2016 Kim istui Kalifornian lainsäädäntöelimen alahuoneessa, eli edustajainhuoneessa.

Kim on naimisissa Charles Kimin kanssa. Heillä on neljä aikuista lasta. Pariskunta asuu La Habrassa.

## Lähteet

## Aiheesta muualla

* Kimin viralliset kotisivut
Le Jeune Ahmed

**Le Jeune Ahmed** (kirjaimellisesti ’Nuori Ahmed’) on Dardennen veljesten ohjaama vuonna 2019 ensi-iltansa saanut belgialainen draamaelokuva. Elokuva kertoo belgialaisesta maahanmuuttajataustaisesta pojasta, joka radikalisoituu. Elokuva sai ensi-iltansa vuoden 2019 Cannesin elokuvajuhlilla. *Le Jeune Ahmed* palkittiin Cannesissa parhaasta ohjauksesta.

## Tuotanto
Dokumenttielokuvilla aloittaneiden Dardennen veljesten ohjaama *Le Jeune Ahmed* käyttää ohjaajakaksikon muista elokuvista tuttuja keinoja. Elokuva on kuvattu pääosin käsivarakameralla. Useiden muiden veljesten elokuvien tavoin *Le Jeune Ahmed* on rakenteeltaan pelkistetty draama, joka keskittyy yhden ihmisen moraalisiin valintoihin. Taustalla on laajempi sosiaalisten ongelmien viitekehys. Tarinan ja Ahmedin taustoja ei kuitenkaan selitetä elokuvassa lainkaan.

## Juoni
Ahmed on nuori poika, joka kieltäytyy kättelemästä naispuolista opettajaansa, koska hänen uskonsa kieltää sen. Ahmed käy jihadia levittävän radikaalin imaamin moskeijassa. Hän on myös apulaisena imaamin pienessä sekatavarakaupassa. Ahmedin opettaja yrittää aloittaa koulussa arabian kielen oppitunnit, että nuoret muslimit oppisivat kieltä muualtakin kuin Koraanista. Ahmed päättää yrittää puukottaa opettajaansa, mutta epäonnistuu.

Imaami käskee Ahmedia olemaan kertomatta mitään moskeijasta. Ahmed joutuu nuorisovankilaan ja siellä töihin maatilalle. Hän kertoo psykologille muuttuneensa ja pyytää saada tavata opettajansa. Hän valmistelee kuitenkin salassa opettajansa puukottamista teroitetulla hammasharjalla. Yritys kuitenkin epäonnistuu, sillä opettaja murtuu pelosta nähdessään Ahmedin ja tapaaminen keskeytyy.

Maatilalla työskentelee myös nuori tyttö, joka suutelee Ahmedia. Ahmed pyytää tyttöä kääntymään muslimiksi, koska muuten hän on tehnyt syntiä. Tyttö kieltäytyy. Matkalla maatilalta takaisin nuorisovankilaan Ahmed pakenee. Hän menee opettajansa kodin luokse, mutta putoaa yrittäessään kiivetä talon ulkoseinää opettajan asunnolle. Ahmed loukkaantuu vakavasti ja opettaja soittaa ambulanssin. Ahmed pyytää anteeksi opettajalta.

## Näyttelijät

## Vastaanotto
Elokuva sai ensi-iltansa vuoden 2019 Cannesin elokuvajuhlilla. *Le Jeune Ahmed* palkittiin Cannesissa parhaasta ohjauksesta. Kansainväliset kritiikit olivat pääsääntöisesti hyviä. Elokuvaa pidettiin kuitenkin Dardennen veljesten välityönä. ''The Guardian'' -lehden Peter Bradhawn mukaan elokuva on vähäeleinen, eikä päästä katsojia Ahmedin ajatuksiin. Elokuvan kuitenkin pelastaa pääosan esittäjän intensiivisyys. ''New York Timesin'' A.O. Scott mielestä elokuvan kerronta on taloudellista ja tehokasta, mutta siitä puuttuu kuitenkin jotain, ehkä syvempi luotaus Ahmedin persoonallisuuteen.

## Lähteet
Attila Horváth

**Attila Horváth** (28. heinäkuuta 1967 Kőszeg – 13. marraskuuta 2020 Szombathely) oli unkarilainen kiekonheiton MM-mitalisti. Hän edusti Haladás Vasutas Sportegyesület -seuraa ja oli pituudeltaan 194&nbsp;cm.

Horváth voitti alle 20-vuotiaiden Euroopan-mestaruuden Cottbusissa 1985 tuloksella 60,02. Hän oli viides alle 20-vuotiaiden MM-kilpailuissa 1986. Splitin EM-kilpailuissa 1990 hän sijoittui kahdeksanneksi. Hän saavutti pronssia Tokion MM-kilpailuissa 1991 tuloksella 65,32. Hän oli viides Barcelonan olympialaisissa 1992 ja Helsingin EM-kilpailuissa 1994. Hän sijoittui neljänneksi Göteborgin MM-kilpailuissa 1995 ja kymmenenneksi Atlantan olympialaisissa 1996. Hän karsiutui loppukilpailusta MM-kilpailuissa 1997 ja 1999.

Horváth heitti ennätyksensä 68,58 Budapestissa 24. kesäkuuta 1994. Hän kuoli COVID-19-sairauden seurauksena 53-vuotiaana marraskuussa 2020.

## Lähteet
John Dean

**John Wesley Dean III** (s. 14. lokakuuta 1938 Akron, Ohio) on yhdysvaltalainen entinen juristi. Hän toimi Valkoisen talon neuvonantajana vuosina 1970–1973, ja hänen liittovaltion viranomaisten kanssa tekemänsä yhteistyön myötävaikutuksella presidentti Richard Nixon erosi Watergate-skandaalin päätteeksi. Dean itse ja muita presidentin keskeisiä avustajia vangittiin.

Dean sai oikeustieteellisen oppiarvon Georgetownin yliopistosta vuonna 1965. Hän toimi vuosina 1966–1967 republikaanien pääneuvonantajana Yhdysvaltain edustajainhuoneen oikeuskomiteaan. Vuonna 1970 presidentti Nixon valitsi Deanin Valkoisen talon neuvonantajaksi. Vuonna 1972 hän nimitti Deanin johtamaan erikoisselvitystä siihen, oliko Valkoisen talon henkilöstöön kuuluvia osallisina Demokraattien kansalliskomitean päämajaan tehtyyn murtoon. Dean varoitteli Nixonia peittelystä maaliskuussa 1973 ja alkoi tehdä yhteistyötä liittovaltion tutkijoiden kanssa, joten Nixon erotti hänet 30. huhtikuuta 1973. Rajoitetulla koskemattomuudella Dean todisti Yhdysvaltain senaatin Watergate-komitean edessä kesäkuun loppupuolella 1973. Hän kertoi presidentin olleen mukana peittelyssä ja tienneen murtautujille maksetusta vaitiolorahasta. Hän myös kertoi John Ehrlichmanin määränneen todistusaineistoa tuhottavaksi ja ilmoitti Nixonin tienneen murrosta jo ainakin kuusi kuukautta aiemmin kuin presidentti oli myöntänyt.

Lopulta tutkijoille paljastuivat Nixonin salaiset nauhat, joiden sisältö vahvisti Deanin ja muiden todistukset riittävissä määrin, jotta Nixon joutui eroamaan. Deania itseään syytettiin oikeudenkäytön estämisestä, ja hän vietti neljä kuukautta vankilassa. Hän menetti juristinoikeutensa Washington DC:ssa. Dean käsitteli osuuttaan Watergate-skandaalissa kirjoissa *Blind Ambition* (1976) ja *Lost Honor* (1982). Hän ryhtyi investointipankkiiriksi ja 2000-luvulla näkyväksi George W. Bushin sekä Donald Trumpin kriitikoksi. Dean on julkaissut lukuisia kirjoja politiikan aiheista. Näihin kuuluvat *Worse than Watergate: The Secret Presidency of George W. Bush* (2005) ja *Authoritarian Nightmare: Trump and His Followers* (Bob Altemeyerin kanssa, 2020).

## Lähteet
Kukouri Mobile Entertainment

**Kukouri Mobile Entertainment** on suomalainen peliyhtiö, joka kehittää pelejä ensisijaisesti mobiililaitteisiin. Yhtiön kotipaikka sijaitsee Kotkassa ja toimitusjohtaja on Petri Piipari.

Kukouri ilmoitti marraskuussa 2024 sulkevansa Pixel Worlds -pelin palvelimet kokonaan vuoden loppuun mennessä. Tammikuussa 2025 Kukouri kertoi myyneensä Pixel Worldsin sekä Tiny Troopers pelisarjan immateriaalioikeudet Social First Oy:lle. 

Monia Kukourissa alusta asti olleita työntekijöitä siirtyi Social Firstiin ennen Pixel Worldsin sulkemista. Kukouri Mobile Entertainmentin sivut ovat myös suljettu pysyvästi. Kukouri ei ole kaikesta tästä huolimatta kuitenkaan jättänyt mitään virallista tiedotetta yrityksen lopettamisesta.

Kukouri Mobile Entertainmentin yksi perustajista sekä entinen toimitusjohtaja Kim Soares on nykyinen Social First Oy:n toimitusjohtaja sekä perustaja. 

31.3 2026 Social First avasi Pixel Worldsin palvelimet uudelleen.

## Pelit
* *[[Pixel Worlds]]*
* *Monsterrific (Ei toiminnassa)*
* *Tiny Troopers* -pelisarja

## Lähteet

## Aiheesta muualla
* Viralliset verkkosivut
Baumann

**Baumann** tai **Bauman** on muun muassa seuraavien henkilöiden sukunimi:

* Alex Baumann (s. 1964), kanadalainen uimari
* Dieter Baumann (s. 1965), saksalainen keski- ja kestävyysmatkojen juoksija
* Édgar Baumann (s. 1970), paraguaylainen keihäänheittäjä
* Elisabeth Jerichau-Baumann (1819–1881), saksalais-puolalais-tanskalainen taidemaalari
* Frank Baumann (s. 1975), saksalainen jalkapalloilija
* Herbert Baumann (1925–2020), saksalainen säveltäjä ja kapellimestari
* Hermann Baumann (1902–1972), saksalainen sosiaaliantropologi
* Hermann Baumann (s. 1921), sveitsiläinen vapaapainija ja olympiamitalisti
* Hermann Baumann (1934–2023), saksalainen käyrätorvensoittaja
* Jonas Baumann (s. 1990), sveitsiläinen maastohiihtäjä
* Julie Baumann (s. 1964), sveitsiläinen pika- ja aitajuoksija
* Nikolai Bauman (1873–1905), venäläinen vallankumouksellinen
* Oliver Baumann (s. 1990), saksalainen jalkapallomaalivahti
* Patrick Baumann (1967–2018), sveitsiläinen urheiluvaikuttaja, Kansainvälisen olympiakomitean jäsen
* Perry Bauman (1918–2004), yhdysvaltalais-kanadalainen oboisti
* Peter Baumann (s. 1953), saksalainen muusikko
* Peter René Baumann, *DJ Bobo* (s. 1968), sveitsiläinen elektronisen musiikin artisti, lauluntekijä, tanssija ja musiikkituottaja
* Robert Bauman (s. 1937), yhdysvaltalainen republikaanipoliitikko
* Romed Baumann (s. 1986), itävaltalainen alppihiihtäjä
* Wilhelm Baumann (1912–1990), saksalainen käsipalloilija ja olympiavoittaja
* Zygmunt Bauman (1925–2017), puolalainen sosiologi.

## Nimen muita merkityksiä
* 3683 Baumann, päävyöhykkeen asteroidi.
Ben Sasse

**Benjamin Eric Sasse** (s. 22. helmikuuta 1972) on yhdysvaltalainen republikaanipoliitikko. Hän toimi vuosina 2015–2023 toisena Nebraskan osavaltion senaattoreista. Sasse erosi kesken virkakautensa 8. tammikuuta 2023 vastaanottaakseen paikan Floridan yliopiston johtajana.

Ennen politiikkaan lähtemistä hän opiskeli Harvardin yliopistossa, St. John’s Collegessa ja Yalen yliopistossa. Hän toimi viisi vuotta Midlandin yliopiston presidenttinä ennen kuin hänet valittiin senaattiin.

Sasse on naimisissa Melissa McLeodin kanssa ja heillä on kolme lasta.

## Lähteet

## Aiheesta muualla

* Ben Sassen kotisivut
Gustaf Ferdinand Snellman

**Gustaf Ferdinand Snellman** (18. huhtikuuta 1851 Oulu – 3. toukokuuta 1903 Helsinki) oli suomalainen lääkäri ja valtiopäivämies.

Gustaf Ferdinand Snellmanin vanhemmat olivat kauppaneuvos Johan Wilhelm Snellman ja Johanna Enbom ja puoliso vuodesta 1885 Anna Maria Åhlen. Snellman tuli ylioppilaaksi 1868 ja valmistui filosofian maisteriksi 1873 ja lääketieteen lisensiaatiksi 1883. Snellman toimi Raahen kaupunginlääkärinä 1885–1889 ja sitten piirilääkärinä Rovaniemellä. Hän edusti porvarissäädyssä Raahen kaupunkia valtiopäivillä 1888. 

Gustaf Ferdinand Snellmanin sisaruksia olivat kauppaneuvokset Albert Oskar Snellman ja Karl August Snellman sekä diakonissalaitoksen johtaja Lina Snellman.

## Lähteet
Fredrik Engelke

**Fredrik Engelke** (14. syyskuuta 1848 Halmstad, Ruotsi – 7. heinäkuuta 1906 Nättarby, Blekinge) oli ruotsalainen piirustuksen opettaja, virsirunoilija ja hengellisten laulukirjojen julkaisija.

Engelke kävi koulua kotikaupungissaan. Hän koki hengellisen murroksen rippikouluaikanaan. Hän aikoi opiskella papiksi, mutta joutui heikon terveyden vuoksi luopumaan tästä. Hän opiskeli Tukholman Taideakatemiassa piirustuksen opettajaksi 1869–1875 ja hänestä tuli Halmstadin oppikoulun piirustuksen opettaja. Hän oli kuitenkin huonon kuulonsa takia virkavapaalla vuodesta 1900 alkaen.

Engström liittyi uusevankeliseen herätykseen ja myöhemmin Ruotsin lähetysliittoon (Svenska Missionsförbundet). Opettajantyönsä ohella hän oli kiinnostunut pyhäkoulutoiminnasta, hän oli myös laulujen runoilija ja kääntäjä ja julkaisi pyhäkouluihin tarkoitettuja laulukokoelmia. Hän julkaisi vuosina 1871–1875 kuusi vihkoa nimellä *Lofsånger och Andeliga Wisor i nådene*. Laulut näissä vihkoissa välittivät herrhutismin perintöä ja uskonnäkemystä ja monet hänen laulunsa ovat olleet suosittuja ruotsalaisissa vapaissa kirkkokunnissa. 

Engelke on muokannut ja laajentanut Lina Sandellin laulua "Tryggare kan ingen vara" ("Kun on turva Jumalassa") laulukirjassaan *Lofsånger och Andeliga Wisor,* vihko 4 1873. Hän muokkasi laulun 3. säkeistön loppua ja 1. säkeistöä muuttamalla sanat ”de kristnas lilla skara” muotoon ”Guds lilla barnaskara”. Lina Sandell hyväksyi nämä muutokset ja samalla laulu sai enemmän lasten laulun luonnetta. Mutta Sandell ei hyväksynyt Engelken viittä lisäsäkeistöä, joista tosin yksi säkeistö ("Se han räknar håren alla, Som från deras hufvud falla!" - - ) säilyi joissakin laulukirjoissa. Virren Suomen evankelis-luterilaisen kirkon virsikirjassa oleva 4. säkeistö lienee Engelken lisäys.

Engelke on kääntänyt englannista ruotsiksi Charles Seymour Robinsonin laulun ”Savior, I follow on” ja julkaisi sen kokoelmassaan *På vägen hem* 1883. Laulu julkaistiin myös useissa kokoelmissa, joiden laulut olivat tosin yhtä lailla tarkoitettuja aikuisille kun lapsille. Se on Ruotsin kirkon virsikirjan virsi 278 "Käy, Vapahtajani, johdattamaan" (suom. Pekka Kivekäs 1998, säv. Lowell Mason 1856).

## Lähteet
Rakennuskulttuurikeskus Piiru

**Rakennuskulttuurikeskus Piiru** on Tampereen Pispalassa sijaitseva korjausrakentamisen keskus. Se toimii oppimisympäristönä ja vierailukohteena, joka tarjoaa tietoa vanhojen talojen kunnostamisesta, perinteisistä työtavoista ja materiaaleista.

Piirulla on tilat vuonna 1892 rakennetussa Uittoyhdistyksen talossa (Uittajankatu&nbsp;10). Talo on kunnostettu säilyttävän korjausrakentamisen keinoin vuosina 2012–2017. Rakennuskulttuurikeskuksen avajaisia vietettiin elokuussa 2017.

## Lähteet

## Aiheesta muualla
*Rakennuskulttuurikeskus Piirun kotisivut
Pat Toomey

**Patrick Joseph Toomey** (s. 17. marraskuuta 1961) on yhdysvaltalainen liikemies ja republikaanipoliitikko. Hän toimi vuosina 2011–2023 toisena Pennsylvanian senaattoreista.

Toomey valmistui Harvardin yliopistosta ja on toiminut aiemmin finanssitoimialalla. Ennen senaattiin valitsemista hän toimi Yhdysvaltain edustajainhuoneessa vuosina 1999–2005. Hän ei hakenut uudelleenvalintaa neljännelle kaudelle vuonna 2004.

Toomey on ilmoittanut jäävänsä eläkkeelle toimikautensa päätyttyä.

## Lähteet

## Aiheesta muualla

* Pat Toomeyn kotisivut
Radziejówin piirikunta

**Radziejówin piirikunta** () on Puolan piirikunta Kujavia-Pommerin voivodikunnassa. Sen väkiluku oli vuoden 2019 lopussa 40&nbsp;321. Piirikunta jakautuu hallintokeskus Radziejówin kaupunkikuntaan sekä kuuteen maalaiskuntaan (Bytoń, Dobre, Osięciny, Piotrków Kujawski (sisältää Piotrków Kujawskin kaupungin), Radziejów sekä Topólka).

Radziejówin piirikunnan pinta-alasta arviolta viisi prosenttia oli metsän peitossa vuonna 2018.

Radziejówin piirikunnan työttömyysaste oli vuoden 2018 lopussa 16,4 prosenttia. Luku on huomattavan suuri sekä Kujavia-Pommerin voivodikunnan että koko Puolan työttömyyslukuihin verrattuna.

Vuoden 2019 lopussa Radziejówin piirikunnassa oli 40&nbsp;321 asukasta, joista 50,5 prosenttia naispuolisia ja 49,5 prosenttia miespuolisia. Puolan väestönlaskennassa 2011 väkiluvun laskettiin olevan 42&nbsp;423 ja sen ennakoidaan vuoteen 2050 mennessä pienenevän 31&nbsp;090 asukkaaseen. Alle 18-vuotiaiden osuus piirikunnan väestöstä oli vuoden 2019 lopussa 16,7 prosenttia, työikäisten 61,5 prosenttia ja eläkeikäisten 21,7 prosenttia väestön keski-iän ollessa 42,3 vuotta. Elävänä syntyi vuonna 2019 yhteensä 383 lasta.

## Lähteet
Maximilian Spåre

**Maximilian (Max) Hugo Adolf Spåre** (21. joulukuuta 1879 Kivennapa – 30. lokakuuta 1954) oli suomalainen sotilas, poliisimestari ja valtiopäivämies.

Spåren vanhemmat hovineuvos Adolf Ferdinand Spåre ja Anna Sofia Eleonora Baer ja puolisot vuodesta 1908 Nathalie Stackelberg (k. 1927) ja vuodesta 1935 Martha von Schantz (k. 1950). Spåre opiskeli Haminan kadettikoulussa 1893–1900 ja palveli Suomen kaartissa upseerina 1900–1906 ja Helsingin poliisilaitoksella opetusupseerina 1906–1907. Porin kaupungin poliisimestari hän oli 1907–1913, Nokian paperitehtaan konttorin kirjeenvaihtaja 1913–1914, 42. armeijakunnan esikunnan vanhempi adjutantti 1915, intendentin apulainen 1915–1917 ja Viipurin poliisimestari 1917–1918. Suomen sisällissodassa Spåre oli ensin Vilppulan rintaman ja sitten Hämeen rintamaryhmän esikuntapäällikkö, Etelä-Pohjanmaan rykmentin komentaja ja länsiarmeijan esikunnan sisäasiain osaston päällikkö sodan loppuun asti. Sodan jälkeen hän oli sotaministeriön yleisten sota-asiain osaston päällikkö vuonna 1918, sotaministeriön pääindententti 1918–1919, hankinta-asiain esiupseeri 1919–1920, intendenttiosaston päällikkö 1920–1921 ja sotaväen esikunnan päällikkö 1921–1925. Porin kaupungin poliisimestarina hän toimi uudelleen 1925–1928 ja Turun poliisimestarina 1928–1939. Yleisesikunnan toimistopalvelutehtävissä Spåre toimi vuodesta 1939, samoin kuin Lahden suojeluskuntapiirin päällikkönä.

Spåre ylennettiin luutnantiksi 1904, kapteeniksi 1909, everstiluutnantiksi 1916 ja everstiksi 1918. Hän edusti sukuaan aatelissäädyssä valtiopäivillä 1904–1905 ja 1905–1906.

## Lähteet
Şuşan taistelu (2020)

**Şuşan taistelu** oli Armenian–Azerbaidžanin sodan 2020 aikainen taistelu strategisesti ja symbolisesti tärkeän Şuşan kaupungin hallinnasta lokakuun lopulta marraskuun alkupuolelle. Azerit tiedottivat vallanneensa kaupungin 8. marraskuuta. Taisteluja Şuşassa seurasi Venäjän välittämä tulitaukosopimus 10. marraskuuta.

## Tausta

Şuşan eli armeniaksi Šušin kaupunki oli vanha Vuoristo-Karabahin pääkaupunki. Karabahin kaani oli rakennuttanut paikalle linnoituksen 1700-luvulla. Kaupungissa oli suuri armenialainen väestönosa vuoteen 1920 saakka, jolloin monet pakenivat etniset väkivaltaisuuksien takia. Sittemmin kaupunki oli azerien keskus alueella. Vuoristo-Karabahin sodan myötä 1990-luvun alussa kaupunki päätyi Vuoristo-Karabahin tasavallan separatistien haltuun. Kaupunki raunioitui ja sen asukkaat pakenivat muualle.

Şuşa sijaitsee strategisella paikalla kukkulalla, joka hallitsee ympäröivää maastoa. Aivan sen vieressä sijaitsee Vuoristo-Karaahin pääkaupunki Stepanakert. Kaupungin ohi kulkee tie Armeniasta Laçınin kautta Vuoristo-Karabahin pääkaupunkiin. Tie on yksi kahdesta alueelle Armeniasta johtavasta tiestä. Kaupungin symbolinen arvo oli huomattava sen historian takia niin armenialaisille, kuin azereillekkin. Azerbaidžanin ja armenialaisten välisten yhteenottojen alettua jälleen syyskuussa 2020 Şuşan valtauksesta tuli Azerbaidžanin tärkein sotilaallinen tavoite.

## Taistelu
Täysimittaiset taistelut Vuoristo-Karabahissa alkoivat 27. syyskuuta 2020. Lokakuun puolella azerien joukot etenivät kohti Şuşaa. Azerijoukkoja Şuşan taisteluissa komensi kenraaliluutnantti Hikmət Mirzəyev ja armenialaisia Sejran Ohanjan.

30. lokakuuta Vuoristo-Karabahin armenialaiset tiedottivat azerien edenneet Şuşan tuntumaan. Taistelut jatkuivat seuraavien päivien aikana azerien edetessä hitaasti yhä lähemmäksi kaupunkia. 4. marraskuuta azerit olivat armenialaisten mukaan vain muutaman kilometrin päässä kaupungista. Azerbaidžanin presidentti İlham Əliyev ilmoitti samaan tapaan azerien edenneen Şuşan kukkulan kallioiden tuntumaan kaupungin etelä- ja itäpuolilla. Samana päivänä armenialaiset sulkivat Şuşan ohi kulkevan tien liikenteeltä.

7. marraskuuta armenialaiset tiedottivat kaupungin vieressä käydyistä kiivaiksi luonnehdituista taisteluista. Seuraavana päivänä Azerbaidžan ilmoitti sen joukkojen vallanneen kaupungin. Armenialaiset kiistivät ensin kaupungin valtauksen mainiten taistelujen siellä jatkuvan edelleen. Azerit alkoivat joka tapauksessa juhlia valtausta maansa pääkaupunki Bakussa. Vuoristo-Karabahin armenialaiset tunnustivat menettäneensä kaupungin hallinnan 9. marraskuuta.

## Seuraukset

Armenia ja Azerbaidžan solmivat Venäjän välittämän sopimuksen konfliktin päättämisestä 10. marraskuuta. Sopimus merkitsi Azerbaidžanin voittoa. Esimerkiksi Vuoristo-Karabahin päämies Arajik Haroutjounan kutsui tulitaukoa välttämättömäksi Şuşan menetyksen takia. Haroutjounanin mukaan taistelujen jatkaminen olisi merkinnyt pääkaupunki Stepanakertin ja koko Vuoristo-Karabahin menetystä.

Azerbaidžanissa uutista kaupungin valtauksesta juhlittiin eri puolilla maata.

## Lähteet
Ljudmila Udobkina

**Ljudmila Vjatšeslavovna Udobkina** (, s. 3. lokakuuta 1984 Orjol) on venäläinen rattikelkkailija.

Udobkina edusti Venäjää Sotšin talviolympialaisissa 2014 kahden naisen kelkkakilpailussa parinaan Olga Stulneva. Pari sijoittui sijalle 12, mutta Kansainvälinen olympiakomitea hylkäsi heidän kilpailutuloksensa myöhemmin dopingrikkomusten vuoksi. Udobkina sai joulukuussa 2017 Kansainväliseltä olympiakomitealta elinikäisen kilpailukiellon olympialaisiin.

## Lähteet
Conacher

**Conacher** on muun muassa seuraavien kanadalaisten henkilöiden sukunimi:

* Charlie Conacher  (1909–1967), jääkiekkoilija
* Cory Conacher (s. 1989), jääkiekkoilija
* Lionel Conacher (1900–1954), monen lajin palloilija, show-painija, nyrkkeilijä ja poliitikko
* Roy Conacher (1916–1984), jääkiekkoilija.
Ludolf Christian Wienbarg

**Ludolf Christian Wienbarg**, kirjailijanimiä: **Ludolph Vineta** ja **Friedrich Radewell** (1802 Altona – 1872 Schleswig) oli saksalainen kriitikko ja kirjailija.

Wienbarg oli dosenttina Kielissä 1833–1835 ja perusti Karl Gutzkowin kanssa Frankfurt am Mainissa *Deutsche Revuen*, mutta hänet karkotettiin 1836 *Nuori Saksa* -suuntauksen johtohahmoihin kuulumisen vuoksi. Sen jälkeen hän toimitti lehtiä Hampurissa. Hän osallistui vapaaehtoisena ensimmäiseen Saksan–Tanskan sotaan 1848–1849 ja julkaisi sitten *Darstellungen aus den schleswig-holsteinischen Feldzügen* (1850–1851).

Wienbargin merkittävimpiä julkaisuja oli *Ästhetische Feldzüge* (1834), jonka omistussanoista *dem jungen Deutschland gewidmet* tuli nuorsaksalaisen suuntauksen nimi. Tyylillisesti loistavana se ilmensi suuntauksen näkemyksiä osuvin sanoin. Seuraavana ilmestyivät *Die neueste Litteratur* (1835) ja *Wanderungen durch den Tìerkreis* (1835). Heinrich Heinea muistuttavat *Holland in den Jahren 1831 und 1832* (1833) ja *Tagebuch von Helgoland* (1838) kertovat lyyrisestä lahjakkuudesta.

## Lähteet
Rypinin piirikunta

**Rypinin piirikunta** () on Puolan piirikunta Kujavia-Pommerin voivodikunnassa. Sen väkiluku oli vuoden 2019 lopussa 43&nbsp;486. Piirikunta jakautuu hallintokeskus Rypinin kaupunkikuntaan sekä viiteen maalaiskuntaan (Brzuze, Rogowo, Rypin, Skrwilno sekä Wąpielsk).

Rypinin piirikunnan pinta-alasta arviolta 20,1 prosenttia oli metsän peitossa vuonna 2018.

Rypinin piirikunnan työttömyysaste oli vuoden 2018 lopussa kymmenen prosenttia. Luku on huomattavan suuri sekä Kujavia-Pommerin voivodikunnan että koko Puolan työttömyyslukuihin verrattuna.

Vuoden 2019 lopussa Rypinin piirikunnassa oli 43&nbsp;486 asukasta, joista 50,7 prosenttia naispuolisia ja 49,3 prosenttia miespuolisia. Puolan väestönlaskennassa 2011 väkiluvun laskettiin olevan 44&nbsp;892 ja sen ennakoidaan vuoteen 2050 mennessä pienenevän 36&nbsp;962 asukkaaseen. Alle 18-vuotiaiden osuus piirikunnan väestöstä oli vuoden 2019 lopussa 19 prosenttia, työikäisten 60,4 prosenttia ja eläkeikäisten 20,6 prosenttia väestön keski-iän ollessa 41 vuotta. Elävänä syntyi vuonna 2019 yhteensä 391 lasta.

## Lähteet
Miina Savolainen

**Miina Annukka Savolainen** (s. 1. syyskuuta 1974 Helsinki) on suomalainen yhteisötaiteeseen painottunut valokuvaaja, taide- ja sosiaalikasvattaja. Taiteellisen työn lisäksi hän tutkii, kehittää ja opettaa valokuvan käyttöä pedagogisena ja terapeuttisena menetelmänä.

Savolainen on Valokuvataiteilijoiden liiton sekä Suomen Valokuvaterapiayhdistyksen jäsen. Hän valmistui sosiaalikasvattajaksi 1996 sekä kuvataideopettajaksi ja taiteiden maisteriksi 2005 Taideteollisesta korkeakoulusta.

## Voimauttava valokuva

Voimauttava valokuva on Miina Savolaisen kehittämä sosiaalipedagoginen menetelmä, jossa valokuvaa käytetään terapeuttisena välineenä katsoa ja tulla nähdyksi myötätuntoisesti ja arvostavasti. Savolainen alkoi kehittää menetelmää Maailman ihanin tyttö -projektinsa myötä. Voimauttava valokuva on saanut alkunsa lastensuojelun tarpeista ja laajentunut sieltä sosiaali-, terveys- ja opetusalojen käyttöön. Sitä voidaan hyödyntää myös terapeuttiseen identiteettityöhön ja vuorovaikutustaitojen parantamiseen perheessä, vertaisryhmässä ja työyhteisössä.

Voimauttavassa valokuvassa muutetaan kuvaajan ja kuvattavan rooleja totutusta niin, että kuvattava kertoo, kuinka haluaa tulla kuvatuksi ja nähdyksi. Menetelmässä käytetään myös oma- sekä albumikuvia. 

### Valokuvan voimaa
Savolainen toimi kouluttajana ja valmentajana Ylen dokumentaarisessa Valokuvan voimaa -tv-ohjelmassa, johon osallistui kuusi aikuista sisarus- sekä vanhempi-lapsi-paria parantaakseen perhesuhteita voimauttavan valokuvan keinoin. Ohjelman seitsemän jaksoa esitettiin tv:ssä keväällä 2014. 

### Maailman ihanin tyttö
Taideteollisen korkeakoulun taidekasvatuksen osaston lopputyönään  Miina Savolainen toteutti taiteellisen päätyönsä Maailman ihanin tyttö -yhteisövalokuvataideprojektin. Vuonna 1998 alkaneessa projektissa hän on valokuvannut kymmentä Hyvösen lastenkodissa kasvanutta tyttöä. 

Valokuvista on koostettu 140 kromogeenisesta värivedoksesta koostuva näyttelysarja , joka on kiertänyt Suomen lisäksi maailmalla.  Kuvista on julkaistu myös kaksikielinen Maailman ihanin tyttö – The Loveliest Girl In The World -kirja vuonna 2008. 

## Palkinnot

* Vuoden Valopilkku -erikoispalkinto 2003

* Vuoden visio -palkinto 2004

* Vuoden nuori valokuvaaja -palkinto 2005

* Suomalainen Lääkäriseura Duodecimin kulttuuripalkinto 2005

* Lastenkulttuurin valtionpalkinto 2006 
* Vuoden Kristiina-palkinto vuonna 2009
Savolainen on saanut myös Helsingin kuvataidelukion Vuoden Tossu -kunnianimen vuonna 2016. 

## Lähteet

## Aiheesta muualla

* Valokuvan voimaa -sarja Yle Areenassa
* Ylen artikkeli Valokuvan voimaa -sarjasta
* Miina Savolaisen puhe TEDx Helsingissä
Sierra (täsmennyssivu)

**Sierra** voi tarkoittaa seuraavia:

* Sierra Entertainment (myös Sierra On-Line), yhdysvaltalainen videopeliyritys
* Ford Sierra, automalli
* Sierra, S-kirjainta tarkoittava radioliikennetermi
* macOS Sierra, käyttöjärjestelmän julkaisuversio
* Projekti 945, NATO-nimi *Sierra*, venäläinen sukellusvene
* Sierra Club, yhdysvaltalainen ympäristöjärjestö

## Maantieteessä
* Sierra Leone, valtio Länsi-Afrikassa
* Sierra de Guadarrama, vuoristo Espanjassa
* Sierra Madre, useita vuorijonoja
* Sierra Maestra, vuorijono Kuubassa
* Sierra Morena, vuorijono Espanjassa
* Sierra Nevada, vuoristo Espanjassa
* Sierra Nevada, vuoristo Meksikossa
* Sierra Nevada, vuoristo Yhdysvalloissa

## Henkilöitä
### Sierra sukunimenä
* Carlos Osoro Sierra (s. 1945), espanjalainen katolinen arkkipiispa ja kardinaali
* Ismael Rueda Sierra (s. 1950), kolumbialainen katolinen arkkipiispa
* Jessica Sierra (s. 1985), yhdysvaltalainen laulaja
* José Luis Mumbiela Sierra (s. 1969), Kazakstanissa toimiva espanjalainen katolinen piispa
* Pablo Zelaya Sierra (1896–1933), hondurasilainen taidemaalari
* Roberto Sierra (s. 1953), puertoricolainen säveltäjä
* Santiago Gómez Sierra (s. 1957), espanjalainen katolinen piispa
* Terencio Sierra (1839–1907), Hondurasin presidentti 1899–1903

### Sierra etunimenä
* Sierra Deaton, yhdysvaltalainen poplaulaja, Alex & Sierra -duon jäsen
* Sierra McCormick (s. 1997), yhdysvaltalainen näyttelijä.
Peter Wieselgren

**Peter Wieselgren** (1800–1877) oli ruotsalainen kirjailija ja raittiusaatteen edistäjä. Hän oli vuodesta 1857 tuomiorovastina Göteborgissa. 

Wieselgren oli jo 19-vuotiaasta absolutisti alkoholin suhteen ja ajoi sitten raittiusasiaa koko ikänsä sekä puhein että kirjoituksin ja vaikutti kansan käsityksen muuttumiseen ja varsinkin siihen, että kotitarvepoltto saatiin Ruotsissa poistetuksi. Hän toimitti 1838–1847 lehteä *Nykterhetsvännernas tidning*. Wieselgren oli ahkera kirjailija muillakin aloilla. Wieselgren osallistui merkittävästi myös teoksen *Biographiskt lexikon öfver namnkunnige svenske män* (1835–1857) toimittamiseen ja julkaisi lähdekokoelman *De la Gardieska arkivet* (1823–1844). Hänen *Samlade skrifter i nykterhetsfrågan* ilmestyi 1904.

Wieselgrenin poikia olivat kirjailijat Harald Wieselgren ja Sigfrid Wieselgren.

## Teokset
* *Minnessånger ur Wärend* (1824)
* *Starkodds sånger* (1824)
* *Sveriges sköna litteratur, en öfverblick vid akademiska föreläsningar* (1833–1849)
* *Sydskandinavernas förstfödslorätt, ett bidrag till kritik af Skandinaviens urhäfder* (1846)
* *Historik öfver svenska bränvinslagstiftningen under 200 år* (1840).

## Lähteet

## Kirjallisuutta
**Peter Wieselgren*, Helsinki: Raittiuden ystävät, 1902 Maila Talvion mukaelma Sigfid Wieselgrenin teoksesta 

## Aiheesta muualla
Koukku (musiikki)

**Koukku** on musiikillinen tai lyyrinen fraasi, joka erottuu musiikkikappaleessa selkeästi ja on helposti muistettavissa. Koukku herättää kuulijassa usein mielenkiintoa ja mielihyvää. Koukku voi olla rytmi-, melodia-, dynaaminen tai harmoninen koukku, ja samassa musiikkikappaleessa voi olla useita erilaisia koukkuja. Harmoninen koukku voi perustua toistoon tai yllätykseen. Toisto voi viitata kappaleen sisällä tapahtuvaan toistoon tai tutun harmoniarakenteen esiintymiseen uudessa yhteydessä tai uudessa kappaleessa.

## Lähteet
Sandra Cattaneo

**Sandra Cattaneo** (myöh. **Engeli**; s. 25. tammikuuta 1975 Zürich) on sveitsiläinen hyökkääjänä pelannut jääkiekkoilija. Hän pelasi Sveitsin naisten jääkiekkomaajoukkueessa olympialaisten naisten jääkiekkoturnauksessa 2006 Torinossa. MM-kilpailuissa hän edusti maajoukkuettaan sen ollessa A-sarjatasolla Suomessa 1992, Yhdysvalloissa 1994, Kanadassa 1997, Suomessa 1999 sekä Kanadassa 2004 ja sen ollessa B-sarjatasolla Yhdysvalloissa 2001 ja Ruotsissa 2005. EM-kilpailuissa Cattaneo edusti Sveitsiä Riiassa 1995, jolloin Sveitsi saavutti pronssia.

## Lähteet
Virtalähde

**Virtalähde** on elektroninen laite joka tuottaa jännitettä ja virtaa. Puhekielessä **[[jännitelähde]]**, **verkkolaite**, **verkkomuuntaja**, **[[muuntaja]]**, **verkkovirtalähde** ja **teholähde** ovat usein synonyymejä jonkin elektronisen kojeen virtalähteelle. 

Virtalähteellä voi syöttää vaikka LED-valoja tai automaatiolaitteita. Laturista poiketen virtalähdettä voi käyttää muuhunkin tarkoitukseen kuin akun lataukseen.

Tyypillinen tietokoneen virtalähde on kytkentää tekevä () hakkuriteholähde. Tietokoneen virtalähde muuttaa vaihtovirrasta tasavirraksi ja laskee jännitteen tietokoneen käyttämälle tasolle.

## Katso myös
* UPS

## Lähteet
Alajärven teollisuusalue

**Alajärven teollisuusalue** on Alajärvellä sijaitseva teollisuusalue, joka on rakennettu 1970-luvulla. Sitä on kuitenkin laajennettu vuosien varrella, ja uusin hanke lieneekin Juurikaskydön alueen yhdistäminen Alajärven teollisuusalueeseen. Myös valtatie 16 eli Sinisen tien yhdistys oikotiellä teollisuusalueeseen on suunnitteilla.

Alajärven teollisuusalueella toimii muun muassa Alajärven Sähkö, Finnlamelli, Nordautomation sekä lukuisia metallintyöstö- sekä autonkorjausfirmoja. 

## Lähteet
Harald Wieselgren

**Harald Ossian Wieselgren** (1835–1907) oli ruotsalainen kirjailija. Hän oli 1877–1900 kirjastonhoitajana Kuninkaallisessa kirjastossa. Hän  toimitti 1866–1879 lehteä *[[Ny illustrerad tidning]]* ja jatkoi 1857–1865 teoksen *[[Svenskt biografiskt lexikon]]* toimittamista. Hän on julkaissut elämäkertakokoelmat *Ur vår samtid* (1880), *Bilder och minnen* (1889), *I gamla dagar och i våra* (1900).

Wieselgrenin isä oli raittiusaatteen edistäjä Peter Wieselgren. Hänen veljensä oli kirjailija Sigfrid Wieselgren.

## Teokset
* *Lars Johan Hierta* (1881)
* *Cavour* (1884)
* *Helige Bernhards skrifter* (1865–1866)
* *Finland och Norge*
* *Ur vår samtid* (1880)
* *Bilder och minnen* (1889)
* *I gamla dagar och i våra* (1900)

## Lähteet

## Aiheesta muualla
Georg Neumark

**Georg Neumark** (16. maaliskuuta 1621 Langensalza, Thüringen, Saksa - 18. heinäkuuta 1681, Weimar, Saksa) oli saksalainen luterilainen virsirunoilija, säveltäjä, kirjastonhoitaja ja hovirunoilija Weimarissa.

Neumark kävi koulua Schleusingenissä ja Gothassa. 1641 hän lähti joidenkin liikematkalle lähtevien kauppiaiden kanssa Köningsbergiin, jossa hän suunnitteli jatkavansa opintojaan. Matkalla seurue kuitenkin joutui ryöstetyksi ja hänelle jäi vain rukouskirja sekä vähän rahaa, jonka hän oli piilottanut vaatteisiinsa. Hän palasi Magdeburgiin ja etsi työtä, mutta tuloksetta. Kielissä hän lopulta sai apua kirkkoherralta, joka oli kotoisin Neumarkin kotiseudulta. Hän sai kotiopettajan paikan ja saattoi lopulta 1643 jatkaa opintojaan Köningsbergissä. 

Hän opiskeli lakitiedettä ja runousoppia Köningsbergissä ja viipyi siellä vuoteen 1648. Hän oleskeli sen jälkeen mm. Varsovassa, Danzigissa ja Hampurissa kunnes palasi 1651 takaisin Thüringeniin ja hänestä tuli Saksin-Weimarin ruhtinas Wilhelm II:n kirjastonhoitaja ja hovirunoilija. Lopulta hänestä tuli arkistosihteeri ja sai arvonimen pfalzgreve. 

Hän on kirjoittanut maallisia pastoraalirunoja ja tilapäisrunoja ja hän oli taitava gamban soittaja, mutta hänet tunnetaan virsirunoilijana. Hän on säveltänyt kirjoittamiaan virsiä ja hän on kirjoittanut 34 virttä, mutta niistä on säilynyt käytössä vain yksi, jonka hän kirjoitti Kielissä saatuaan siellä kotiopettajan paikan, joka innoitti hänet kirjoittamaan tunnetuimman virtensä "Wer nur den lieben Gott lässt walten*"*. Virsi *on vuodelta 1741,* mutta se on julkaistu 1657. Hänen teoksiaan ovat mm*. Fortgepflantzer Musikalisch Poetischer Lustwald, 1657* ja *Der Neu-Sprossende Teutsche Palmbaum 1669.* 

Johann Sebastian Bach on käyttänyt Neumarkin virsirunoja ja koraalia teoksissaan mm kantaateissaan BWV 21, BWV 88, BWV 93 (*Wer nur den lieben Gott läßt walten*) sekä BWV 197 ja BWV 434. 

Neumarkin virsi "Wer nur den lieben Gott läßt walten" on Suomen evankelis-luterilaisen kirkon virsikirjassa virsi 370 *"*Ah, tiesi usko haltuun Herran" (Ruots. Gustaf Ållon 1684, suom. arkkivirtenä 1700, uud. Niilo Rauhala 1984 Sävelmä: Georg Neumark 1657). Neumarkin sävelmä on myös virsillä 245 *"*Nyt sydän luopuu kalleimmastaan" *(*Jochen Klepper 1940, suom. Anna-Maija Raittila 1983*)* ja 479 "Sinussa, Kristus, luotiin kerran" (Niilo Rauhala 1984). 

Ruotsin kirkon virsikirjassa Neumarkin virsi on 575 "Ah, tiesi usko haltuun Herran" (Ruots. Gustaf Ållon 1684, Olov Hartman 1978, uud. suom. Hartmanin ruotsinkielisen tekstin mukaan Anna-Mari Kaskinen 1999, säv. Georg Neumark 1641). Sävelmä on myös virrellä 270 "Kun yhä viipyy aamurusko"*.* (Ernst M. Arndt 1819, suom. Pekka Kivekäs 1997).

## Lähteet
Sigfrid Wieselgren

**Per Sigfrid Wieselgren**, kirjailijanimi **Horatio**, (1843–1910) oli ruotsalainen virkamies, poliitikko ja kirjailija. Hän oli vuodesta 1885 Ruotsin vankeinhoitohallituksen päällikkö, vuodesta 1875 toisen kamarin, vuodesta 1888 ensimmäisen kamarin jäsenenä. Hänen julkaisujaan ovat muun muassa *Göteborgssystemet, dess uppkomst, syften och verkningar* (1881), *Sveriges fängelser och fångvärd från äldre tider till våra dagar* (1895) ja *Peter Wieselgren* (1900). Wieselgren on julkaissut nimimerkillä Horatio muutamia psykologisia romaaneja.

Wieselgrenin isä oli raittiusaatteen edistäjä Peter Wieselgren. Hänen veljensä oli kirjailija Harald Wieselgren.

## Lähteet
Prisca Mosimann

**Prisca Mosimann** (s. 19. maaliskuuta 1975 Langenthal) on sveitsiläinen puolustajana pelannut jääkiekkoilija. Hän pelasi Sveitsin naisten jääkiekkomaajoukkueessa olympialaisten naisten jääkiekkoturnauksessa 2006 Torinossa. MM-kilpailuissa hän edusti maajoukkuettaan sen ollessa A-sarjatasolla Yhdysvalloissa 1994, Kanadassa 1997 sekä Suomessa 1999 ja sen ollessa B-sarjatasolla Kanadassa 2000, Yhdysvalloissa 2001 ja Ruotsissa 2005. EM-kilpailuissa Mosimann edusti Sveitsiä Riiassa 1995, jolloin Sveitsi saavutti pronssia.
## Lähteet
Lylykylä

**Lylykylä** on kylä Kainuun maakunnassa Puolangan kunnan itäisessä osassa. Kylässä on noin 20 vakituista asukasta ja 60 vapaa-ajan asukasta. Kylässä sijaitsee rakennushistoriallisesti arvokas 1899 -1901 rakennettu Paasikosken mylly. Lylykylän kansakoulu otettiin käyttöön syksyllä 1938, mutta lakkautettiin jo keväällä 1968. Kylällä on toiminut myös sekatavarakauppa (Myllyn kauppa). Myllyn kauppa sijaitsi entisen myllyn lähettyvillä Lylyjoen varressa 1950-luvun puolivälistä aina vuoteen 1978, jolloin kauppa suljettiin.Postilaitos Hilturannalla 1960-luvun alkupuolelta alkaen, noin vuoteen 1990 luvulle asti, jolloin postilaitos siirrettiin kirkonkylälle. Tanssipaikka Pahkapirtti otettiin käyttöön SDKL:n Lylykylänosaston toimesta 1960-luvun alkupuolella 1980-luvulla toimintaa pyöritti Eläkeläiset ry 1990 alkupuolelle ,kunnes nykyinen omistaja avasi paikan uusille kävijöille vuonna 2008. Kylällä vaikuttaa nykään Lylykylän kyläyhdistys, joka järjestää kevät- ja kesä-aikana erilaisia tapahtumia Paasikosken myllyllä ja Grillikatos kodalla.Lylykylällä asutus on keskittynyt seuraaville asuinalueille; Levävaara, Hilturanta, Jalaskylä( Jalasperä)Seipivaara,Näätävaara,Tuijolanvaara

## Lähteet
John Hoeven

**John Hoeven** (s. 13. maaliskuuta 1957) on yhdysvaltalainen pankkiiri ja republikaanipoliitikko. Hän on toiminut vuodesta 2011 lähtien toisena Pohjois-Dakotan senaattoreista. Hänen nykyinen kautensa päättyy tammikuussa 2029.

Hoeven valmistui kandidaatiksi Dartmouth Collegesta ja sai MBA-tutkinnon Northwestern-yliopistosta. Ennen politiikkaa hän toimi Bank of North Dakotan toimitusjohtajana ja presidenttinä vuosina 1993–2000.

Hoeven toimi Pohjois-Dakotan kuvernöörinä vuosina 2000–2010. Hän on naimisissa Mical ”Mikey” Hoevenin kanssa, ja heillä on kaksi lasta.
## Lähteet

## Aiheesta muualla

* John Hoevenin kotisivut
Anne Michaut

**Anne Michaut** (s. 11. marraskuuta 1972 Gray, Haute-Saône) on ranskalainen ratameloja.

Michaut edusti Ranskaa Barcelonan kesäolympialaisissa 1992 ja Atlantan kesäolympialaisissa 1996. Barcelonassa 1992 Ranska karsiutui 500 metrin kajakkinelosessa välierissä. Joukkueeseen kuuluivat Michautin lisäksi Françoise Lasak, Bernadette Brégeon-Hettich ja Isabelle Boulogne. Atlantassa 1996 Michaut kilpaili 500 metrin kajakkiyksikössä karsiutuen välierissä. Välimeren kilpailuissa hän saavutti kaksi hopeamitalia Barissa 1997.

Michaut on pituudeltaan 161-senttimetrinen ja painaa 63 kilogrammaa.

## Lähteet
Catherine Cortez Masto

**Catherine Marie Cortez Masto** (s. 29. maaliskuuta 1964) on yhdysvaltalainen juristi ja demokraattipoliitikko. Hän on toiminut vuodesta 2017 lähtien toisena Nevadan senaattoreista. Hänen nykyinen kautensa päättyy tammikuussa 2029.

Cortez Masto toimi Nevadan oikeusministerinä vuosina 2007–2015. Cortez Masto voitti republikaanipuolueen Joe Heckin vuoden 2016 senaatin vaaleissa. Cortez Mastosta tuli ensimmäinen nainen, joka valittiin edustamaan Nevadaa senaatissa.

Cortez Masto on naimisissa Paul Maston kanssa.
## Lähteet

## Aiheesta muualla

* Catherine Cortez Maston kotisivut
Malesian kansallinen yliopisto

**Malesian kansallinen yliopisto** (; lyh. **UKM**; ) on vuonna 1970 perustettu julkinen yliopisto. Sen pääkampus sijaitsee Malesian pääkaupunki Kuala Lumpurista kaakkoon sijaitsevassa Bandar Baru Bangin kaupungissa (township), Hulu Langatin piirissä Selangorin osavaltiossa. 

UKM on maansa korkeatasoisimpia yliopistoja. Esimerkiksi tuhat tutkimuksen huippuyliopistoa maailmasta kokoava Shanghain yliopistoranking sijoitti sen maailmanlistansa (2020) jaettuun sijaluokkaan 501–600. Samalle tasolle ylsi Malesiasta myös Malesian tiedeyliopisto. Näitä parempitasoiseksi malesialaiseksi tutkimusyliopistoksi arvioitiin ainoastaan Malayan yliopisto, jonka ARWU-lista asetti sijaluokkaan 301–400. 

## Lähteet

## Aiheesta muualla